
Színház a társadalomban - társadalom a színházban. A társadalom és színház kölcsönhatása a hazai Hamlet-előadások tükrében.n

A klasszikus színművek modernkori rendezése megosztja a mai magyar társadalmat. A kulturális örökségként számon tartott művek aktualizálása gyakran társadalmi csoportok közti konfliktus tárgyává válik. Felmerül a kérdés, hogy minden esetben elfogadható a rendezői szabadság?
Egy adott színmű mindig egy bizonyos társadalmi korban keletkezik. A rendezés azonban a szerző és a rendező értelmezését ábrázolja, amelyet egyéni világképük határoz meg. Maria Shevtsova meghatározása alapján a színház társadalmi jelenség. Ebből kiindulva a színházi előadás olyan társadalmi termék, amelyet környezete meghatároz.
Dolgozatomban arra keresem a választ, hogy a társadalomnak miért igénye a klasszikus művek folytonos színrevitele és hol húzódnak - ha egyáltalán vannak - aktualizálásának határai?
Vizsgálatom alapjául egy minden társadalomban klasszikusként ismert művet, William Shakespeare Hamletjét választottam, melynek az összes 2013-2014 között Magyarországon megrendezett változatát elemeztem. Az előadásokat két vonatkozásban, az aktualizálás és a szöveghűség szempontjából vizsgáltam. Az elemzésen túl, személyesen elvégzett, vagy médiában megjelent interjúk alapján összevetettem a rendezés elméleti szándékait és gyakorlati megvalósulását.
Kutatásom során az előadás-elemzés, interjúkészítés és szakmai irodalom másodelemzésének módszereit alkalmaztam.
Ezek alapján arra a megállapításra jutottam, hogy az aktualizálás jegyében megrendezett klasszikus színművek keltette társadalmi felháborodást nem a rendezés minősége, hanem a társadalomban jelenlévő ellentmondások reprezentálása váltotta ki. A modernitás elve olyan rendezői koncepcióban válik társadalmilag minden körben elfogadhatóvá, amely a mű eredeti szándékával összhangban, annak művészeti értékeinek szem előtt tartásával, de mindenek előtt a kulturális és társadalmi elvárásokhoz igazodva valósul meg.
 



